b'\n_START_ARTICLE_\nFakulteta za ra\xc4\x8dunalni\xc5\xa1tvo in informatiko v Ljubljani\n_START_PARAGRAPH_\nFakulteta za ra\xc4\x8dunalni\xc5\xa1tvo in informatiko (FRI) je \xc4\x8dlanica Univerze v Ljubljani. Glavna dejavnost Fakultete za ra\xc4\x8dunalni\xc5\xa1tvo in informatiko Univerze v Ljubljani je vzgoja ra\xc4\x8dunalni\xc5\xa1kih strokovnjakov razli\xc4\x8dnih profilov. Poleg rednega izobra\xc5\xbeevanja skrbi fakulteta \xc5\xa1e za dopolnilno izobra\xc5\xbeevanje ra\xc4\x8dunalni\xc5\xa1kih strokovnjakov, kot tudi strokovnjakov drugih strok, ki potrebujejo znanje informatike. Prav posebna in zelo osebna pa je vzgoja mladih raziskovalcev, ki se med podiplomskim \xc5\xa1tudijem pod mentorstvom  univerzitetnih profesorjev uvajajo v raziskovalno in znanstveno delo._NEWLINE_Trenutna dekanja je izr. prof. dr. Mojca Ciglari\xc4\x8d, ki je bila 20. junija 2018 izvoljena za mandat 2018-2022 _NEWLINE_.\n_START_SECTION_\nZgodovina\n_START_PARAGRAPH_\nFakulteta za ra\xc4\x8dunalni\xc5\xa1tvo in informatiko je bila ustanovljena 1. januarja 1996 po razcepitvi dotedanje Fakultete za elektrotehniko in ra\xc4\x8dunalni\xc5\xa1tvo na dve novi fakulteti. Sam \xc5\xa1tudij ra\xc4\x8dunalni\xc5\xa1tva se je na ljubljanski univerzi pri\xc4\x8del \xc5\xbee leta 1973, najprej kot usmeritev po 2. letniku \xc5\xa1tudija elektrotehnike, od 1982 pa kot samostojni \xc5\xa1tudij _NEWLINE_.\n_START_SECTION_\nNovi prostori\n_START_PARAGRAPH_\nLeta 2014 se je Fakulteta preselila v novo stavbo na lokaciji Brdo pri Ljubljani, na naslov Ve\xc4\x8dna pot 113, Ljubljana. Ta je nastala kot rezultat ve\xc4\x8dletne gradnje novih objektov Fakultete za ra\xc4\x8dunalni\xc5\xa1tvo in informatiko ter Fakultete za kemijo in kemijsko tehnologijo. Gradnja FRI in FKKT je najve\xc4\x8dji projekt v Sloveniji, ki je bil sofinanciran s strani Evropske unije ter najve\xc4\x8djo investicijo v zgodovini UL.\n_START_SECTION_\nInfrastruktura\n_START_PARAGRAPH_\nFakulteta za ra\xc4\x8dunalni\xc5\xa1tvo in informatiko ima 9 predavalnic in 25 ra\xc4\x8dunalni\xc5\xa1kih u\xc4\x8dilnic z ve\xc4\x8d kot 400 osebnimi ra\xc4\x8dunalniki. Ve\xc4\x8dina ra\xc4\x8dunalnikov je povezanih v mre\xc5\xbeo in imajo dostop do interneta. Fakulteta za ra\xc4\x8dunalni\xc5\xa1tvo in informatiko si s Fakulteto za kemijo in kemijsko tehnologijo deli veliko predavalnico ter knji\xc5\xbenico, v kateri je bogata zbirka knjig in strokovnih revij, omogo\xc4\x8da pa tudi iskanje informacij po razli\xc4\x8dnih podatkovnih zbirkah.\n_START_SECTION_\n\xc5\xa0tudijski rezultati\n_START_PARAGRAPH_\nNa Fakulteti za ra\xc4\x8dunalni\xc5\xa1tvo in informatiko je do sedaj zaklju\xc4\x8dilo \xc5\xa1tudij 3208 diplomantov na dodiplomskih \xc5\xa1tudijskih programih in na podiplomskih \xc5\xa1tudijskih programih 389 magistrov znanosti ter 149 doktorjev znanosti.'